Aftalen landede torsdag aften, og de politiske kommentatorer var hurtigt fremme med de store rosende ord. Forløbet havde været et rod, men resultatet var prisværdigt: Den socialdemokratiske boligminister Kaare Dybvad havde skaffet flertal for et indgreb mod kapitalfonden Blackstone og andre boliginvestorer. Det skulle beskytte lejerne mod markante huslejestigninger og ufine metoder.

“Kaare Dybvad har spillet højt og vundet,” skrev politisk redaktør Troels Mylenberg fra TV 2. “Et svendestykke,” skrev andre. Det strømmede med usædvanligt varme ord fra Christiansborgs kommentariat.

Rosen skyldtes ikke mindst, at aftalen var lykkedes oven på et rimelig bumlet forløb. Få dage tidligere havde De Radikales Jens Rohde trukket sig og i stedet annonceret en aftale med de borgerlige partier. Dybvad havde sagt, at forhandlingerne var brudt sammen, og aftalen så ud til at være faldet til jorden. Men så var det, at Dansk Folkepartis boligordfører, René Christensen, læste et citat fra Jens Rohde på dr.dk.

“Ministeren skulle lære sig sit håndværk,” sagde Rohde til DR. Det fik bægeret til at flyde over for René Christensen. Ifølge en glimrende artikel fra TV 2 var han allerede lidt træt af De Radikale. Og med Rohdes udtalelse blev det simpelthen for meget. René Christensen besluttede derfor, at DF nu gerne ville støtte regeringens aftale (med nogle mindre justeringer). Pludselig var der et flertal. Et enkelt citat, der provokerede en politiker, havde virkeliggjort en af regeringens vigtigste aftaler. Sammen med DF, Enhedslisten, Alternativet og SF havde Dybvad landet sin boligaftale.

Dét udløste altså ros hos kommentatorerne. Men aftalen fik også pæne bemærkninger fra flere sider for selve sin substans. Endelig blev der sat ind mod boligspekulanter som amerikanske Blackstone – der for nylig skiftede navn til Kereby. Men hæver man sig op over Christiansborg-fnidder og magtkampe, handler historien om noget langt større. Boligaftalen er nemlig i høj grad interessant i kraft af det, der ikke står. Der er en elefant i rummet, som ifølge en stribe eksperter, jeg har talt med, bliver mere eller mindre ignoreret i den nye plan.

“Man ignorerer det vigtigste,” siger lektor Ismir Mulalic fra CBS, der har forsket i boligøkonomi i en årrække.

Det handler om billige boliger – eller manglen på samme. Og om et problem, der kan blive rigtigt penibelt på det helt store plan.